Մեր Կրունկը սաւառնած է ու կը սաւառնի բոլոր երկինքներուն վրայ. ղարիպութիւնը եղած է մեր ճակատագիրը եւ ամբողջ գրականութիւն մը ունինք մեր գաղթականութեան մասին` Մելքոն Կիւրճեանէն (Հրանդ) մինչեւ Գուրգէն Մահարի եւ անկէ անդին: Ու նաեւ` պատմագրութեան ամբողջ ճիւղ մը` հայ գաղթականութեան պատմութիւն, որուն սատարած են սփիւռքէն Արշակ Ալպօյաճեան եւ հայրենիքէն Աշոտ Աբրահամեան եւ ուրիշներ: